Title: ประกาศคณะกรรมการประมงประจำจังหวัดชลบุรี เรื่อง กำหนดเขตพื้นที่รักษาพันธุ์สัตว์น้ำ พ.ศ. 2559

ประกาศคณะกรรมการประมงประจำจังหวัดชลบุรี

ประกาศคณะกรรมการประมงประจำจังหวัดชลบุรี
เรื่อง
กำหนดเขตพื้นที่รักษาพันธุ์สัตว์น้ำ
พ.ศ. ๒๕๕๙

ด้วยอ่างเก็บน้ำคลองหลวง
รัชชโลทร อันเนื่องมาจากพระราชดำริ มีพื้นที่มากกว่า ๒๐,๐๐๐ ไร่ ได้เริ่มเก็บกักน้ำ
เมื่อปี พ.ศ. ๒๕๕๘ เป็นแหล่งน้ำที่มีความสำคัญทางด้านการเกษตรและแหล่งทำการประมงน้ำจืด
ปัจจุบันพบว่ามีชาวประมงอพยพจากนอกเขตพื้นที่จังหวัดชลบุรีและประชาชนในพื้นที่จังหวัดชลบุรี
ทำการประมงจำนวนมากทั่วบริเวณพื้นที่แหล่งน้ำ
ทั้งบริเวณพื้นที่หน้าเขื่อนและพื้นที่ทั่วไปทำให้สัตว์น้ำที่อาศัยอยู่บริเวณหน้าเขื่อน
ที่มีสภาพพื้นที่มีความเหมาะสมเป็นแหล่งที่อยู่อาศัยแหล่งผสมพันธุ์วางไข่
และเลี้ยงตัวในวัยอ่อนถูกรุกราน
สัตว์น้ำถูกจับไปใช้อย่างไม่คุ้มค่าขาดความเหมาะสมเป็นการทำลายวงจรชีวิตสัตว์น้ำอย่างร้ายแรง
หากปล่อยให้ทำการประมงในลักษณะดังกล่าว จะมีผลกระทบต่อผลผลิตสัตว์น้ำในอ่างเก็บน้ำคลองหลวง
รัชชโลทร อันเนื่องมาจากพระราชดำริอย่างรุนแรง
เป็นเหตุฉุกเฉินมีความจำเป็นเร่งด่วนที่จะต้องป้องกัน ยับยั้ง มิให้มีการทำการประมงเกินกำลังการผลิต  ดังนั้น เพื่อให้เกิดความสมดุลทางธรรมชาติ
ทรัพยากรสัตว์น้ำได้รับการดูแลรักษาและนำไปใช้ประโยชน์อย่างเหมาะสมจึงเห็นควรวางมาตรการอนุรักษ์ทรัพยากรสัตว์น้ำที่มีคุณค่า
ให้สามารถใช้ประโยชน์ได้อย่างยั่งยืนต่อไป

อาศัยอำนาจตามความในมาตรา
๒๘ วรรคหนึ่ง (๓) และวรรคสอง และมาตรา ๕๖ แห่งพระราชกำหนดการประมง
พ.ศ. ๒๕๕๘ คณะกรรมการประมงประจำจังหวัดชลบุรี ออกประกาศไว้ ดังต่อไปนี้

ข้อ ๑  กำหนดเขตพื้นที่ที่จับสัตว์น้ำอ่างเก็บน้ำคลองหลวง
รัชชโลทร อันเนื่องมาจากพระราชดำริ
ภายในบริเวณพื้นที่ตามจุดพิกัดที่ปรากฏในแผนที่แสดงแนวเขตท้ายประกาศฉบับนี้เป็นเขตพื้นที่รักษาพันธุ์สัตว์น้ำ

ข้อ
๒  ห้ามมิให้ผู้ใดจับสัตว์น้ำในเขตพื้นที่รักษาพันธุ์สัตว์น้ำ
อ่างเก็บน้ำคลองหลวงรัชชโลทร อันเนื่องมาจากพระราชดำริตามข้อ ๑ โดยเด็ดขาด
เว้นแต่เป็นการกระทำเพื่อประโยชน์ในทางวิชาการหรือเพื่อการบำรุงรักษาพันธุ์สัตว์น้ำ
และได้รับอนุญาตเป็นหนังสือจากอธิบดีกรมประมงหรือผู้ซึ่งอธิบดีกรมประมงมอบหมาย

ข้อ
๓[๑]  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ประกาศ ณ วันที่ ๒๖
พฤษภาคม พ.ศ. ๒๕๕๙
คมสัน  เอกชัย
ผู้ว่าราชการจังหวัดชลบุรี
ประธานคณะกรรมการประมงประจำจังหวัดชลบุรี

[เอกสารแนบท้าย]

๑. แผนที่ท้ายประกาศคณะกรรมการประมงประจำจังหวัดชลบุรี
เรื่อง กำหนดเขตพื้นที่รักษาพันธุ์สัตว์น้ำ พ.ศ. ๒๕๕๙

(ดูข้อมูลจากภาพกฎหมาย)

กัญฑรัตน์/ปริยานุช/จัดทำ
๖ มิถุนายน
๒๕๕๙

นุสรา/ตรวจ
๑๔ กรกฎาคม
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๒๘ ง/หน้า ๒๒/๓ มิถุนายน ๒๕๕๙